म्हापशेंः धुळेर म्हापश्यां उदका वाहिनीच्या कामाक लागून पर्वरे उदकाची समस्या निर्माण जाल्या. कच्च्या उदकाच्या उणावाक लागून उदका शुद्धीकरण प्रकल्प बंद पडला. उदका स्रोत आनी भौशीक बांदकाम खात्यां मदीं समन्वयाच्या उणावाचो फटको पर्वरकारांक बसत आसा. उदकाचे समस्येचेर उपाय म्हूण उदका वाहिनीच्या दुरुस्तीचें काम धा दिसांत पुराय करपाचे निर्देश पर्यटन मंत्री रोहन खंवटे हांणी अधिकाऱ्यांक दिल्यात.
 मंगळारा सांजवेळा धुळेर-म्हापश्यां तिलारीच्या उदका वाहिनीची सुरू आशिल्ल्या कामाची मंत्री खंवटे हांणी साळगांवचे आमदार केदार नायक हांचे सयत पळोवणी केली. ह्या वेळार उदका स्रोत खात्याचे मुखेल अभियंतो प्रमोद बदानी, हेर अधिकारी तशेंच पर्वरी आनी साळगांव मतदारसंघांतले पंचायत वांगडी हाजीर आशिल्ले. ह्या उदका वाहिनीच्या कामाक लागून पर्वरे उदका शुद्धीकरण प्रकल्पाक कच्च्या उदकाची पुरवण खंडीत जाल्या. हाका लागून पर्वरी तशेंच साळगांव मतदारसंघाच्या कांय वाठारांनी उदकाचो उणाव जाला.
 ह्या उदकाच्या उणावाचो मुद्दो उदका स्रोत मंत्री सुभाष शिरोडकार हांचे कडेन मांडून अस्नोडें उदक शुद्धीकरण प्रकल्पाचो कच्चा उदकाची पुरवण वाडोवपाची विनंती केल्या. तशेंच भौबांखा मंत्री निलेश काब्राल हांचे कडेन पर्वरी आनी साळगांव मतदारसंघाच्या उदका पुरवणे विशींचो विशय उपस्थीत केला अशी म्हायती खंवटे हांणी दिली.
 पर्वरी आनी साळगांव मतदारसंघांत उदकाची व्हड समस्या आसा. अस्नोडें उदक शुद्धीकरण प्रकल्पांत 160 एमएलडी उदकाची प्रक्रिया करपाची तांक आसा. पूण 120 एमएलडी उदकाचेर प्रक्रिया करतात. आमकां फाटल्या कांय म्हयन्यां सावन थोडी कळ सोंसची पडटा. महाराष्ट्राचे वटेन तिलारीच्या कानालांत पयलीं इबाड जालो. आतां दुर्दैवान गोंयचे वटेन समस्या आसा. फाटल्या 10 दिसा सावन उदकाची गंभीर समस्या निर्माण जाल्या, नळ सुके पडल्यात आनी पर्वरी उदक शुद्धीकरण प्रकल्पाचो जलकूंभ रितो जाला अशें खंवटेन म्हणलें.
 भौबांखा आनी उदका स्रोत खात्यां मदीं समन्वयाचो प्रस्न आसून ताची मंत्र्यांनी कबुली दिल्या. भौबांखा मंत्र्यान उदकाच्या टँकराचे सेवेचेर सद्या भर दिला. तशेंच आमी अस्नोडें उदक शुद्धीकरण प्रकल्पांत उदकाचें योग्य वितरण करपाची मागणी केल्या. हें उदक आनी टँकराक लागून दोन दिसांत ही समस्या नियंत्रणांत येतली आनी उदका पुरवण सुरळीत जातली अशी आस्त खंवटेन उक्तायली.
 आमदार केदार नायक हांणी म्हणलें, उदकाचो उणाव ह्या प्रस्नाचेर आयज (बुधवारा) भौशीक बांदकाम खात्याचे मुखेल अभियंत्या बरोबर पंचायत वांगड्यांची जोड बसका जावपाची आसा अशी म्हायती तांणी दिली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 